Μια θέση στην κορυφή

Μια θέση στην κορυφή (αγγλικός τίτλος: Room at the Top) είναι μυθιστόρημα του Άγγλου συγγραφέα Τζον Μπρέιν, που δημοσιεύτηκε το 1957 και έκανε τον συγγραφέα διάσημο. Είναι ένα από τα εμβληματικά έργα των Οργισμένων νέων και αφηγείται την ιστορία ενός φιλόδοξου νεαρού ταπεινής καταγωγής που προσπαθεί να εισχωρήσει στην υψηλή κοινωνία μέσω του γάμου, θυσιάζοντας τον αληθινό του έρωτα στην πορεία της επίτευξης του στόχου του. Λίγα χρόνια αργότερα, δημοσιεύτηκε μια συνέχεια του μυθιστορήματος με τίτλο Η ζωή στην κορυφή.

Το μυθιστόρημα είναι μια μελέτη για τη μεταπολεμική Βρετανία, την ταξική διαστρωμάτωση και τις προκλήσεις που αντιμετώπισε η νέα γενιά σε μια εποχή που τα ταξικά όρια ήταν σαφώς καθορισμένα και η κοινωνική κινητικότητα ήταν δύσκολη. Ο ήρωας έχει δουλειά και επιτυχία στις γυναίκες, αλλά επιθυμεί κάτι περισσότερο: μια ζωή καλύτερη από αυτή που γεννήθηκε.

Το μυθιστόρημα έχει διασκευαστεί σε ταινία δύο φορές.

 Υπόθεση 
Η ιστορία διαδραματίζεται στην Αγγλία λίγο μετά το τέλος του Β' Παγκοσμίου Πολέμου. Παρουσιάζεται από την οπτική γωνία του 25χρονου Τζο Λάμπτον, ο οποίος εγκαθίσταται στην πόλη Γουόρλι και πιάνει δουλειά ως λογιστής στον δήμο. Ο Τζο ήταν πιλότος κατά τη διάρκεια του πολέμου, αλλά σύντομα κατέληξε σε στρατόπεδο αιχμαλώτων πολέμου, όπου παρέμεινε μέχρι το τέλος του πολέμου χρησιμοποιώντας τον χρόνο του στη μελέτη λογιστικής. Οι γονείς του σκοτώθηκαν σε αεροπορική επιδρομή. Μετά τον πόλεμο, ο Τζο έζησε με τη θεία του για κάποιο διάστημα στη γενέτειρά του, το κοντινό Ντάφτον, αλλά πάντα ονειρευόταν να φύγει για να γλυτώσει από τη βρωμιά και τη φτώχεια και να ξεφύγει από την εργατική του καταγωγή.

Στο Γουόρλι, ο Τζο συναντά άτομα της τοπικής μεσαίας και ανώτερης τάξης και εντάσσεται στη θεατρική ομάδα της πόλης. Γνωρίζει τη 19χρονη Σούζαν, κόρη πλούσιου βιομήχανου, και ονειρεύεται να την παντρευτεί και να μπει στη ζωή της «Κορυφής» (αυτό είναι το όνομα της περιοχής της πόλης στο οποίο βρίσκονται τα αρχοντικά των πλουσίων). Πηγαίνει με τη Σούζαν στο θέατρο και για καφέ πολλές φορές κρυφά από την οικογένειά της και τον Τζακ Γουέιλς, έναν νεαρό από τον κύκλο της Σούζαν, τον οποίο οι γύρω της θεωρούν τον πιο πιθανό μνηστήρα της. Στη θεατρική λέσχη, ο Τζο έρχεται κοντά στην Άλις, μια παντρεμένη 34χρονη γυναίκα, της οποίας ο σύζυγος ανήκει επίσης στους υψηλότερους κύκλους της πόλης. Ο Τζο και η Άλις σύντομα γίνονται εραστές.

Τα Χριστούγεννα, ο Τζο επισκέπτεται τη θεία του στο Ντάφτον, η οποία τον προειδοποιεί ότι η Σούζαν θα του ραγίσει την καρδιά και καλύτερα να βρει μια γυναίκα της δικής τους κοινωνικής τάξης. Ο φίλος του Τσαρλς τον συμβουλεύει να διακόψει για λίγο τη σχέση του με τη Σούζαν ώστε να νιώσει την απουσία του. Επιστρέφοντας στο Γουόρλι, ο Τζο εφαρμόζει τη συμβουλή και μετά από λίγο μαθαίνει ότι η Σούζαν μιλάει με θαυμασμό για εκείνον και λυπάται που έχει καιρό να τον δει. Συγχρόνως, η Τζο χωρίζει με την Άλις μετά από καυγά όταν αυτή του είπε ότι στα νιάτα της, σε περιόδους πείνας, πόζαρε γυμνή για έναν καλλιτέχνη. Αμέσως μετά, ο Τζο συναντά τη Σούζαν σε ένα πάρτι και εξομολογούνται τον έρωτά τους, αλλά ο Τζο σκέφτεται τον θρίαμβο του επί του Τζακ και την προοπτική να αναγκάσει τον πατέρα της Σούζαν να του δώσει μια καλή δουλειά. Σκέφτεται επίσης την Άλις. 

Ο Τζο απογοητεύεται από την άρνηση της Σούζαν να ολοκληρώσουν τη σχέση τους και αποθαρρύνεται από τις προσπάθειες των γονιών της να τους χωρίσουν. Συμφιλιώνεται με την Άλις και ξαναρχίζουν τις συναντήσεις τους. Η Σούζαν το μαθαίνει και τον χωρίζει, ο Τζο νιώθει ανακουφισμένος που μπορεί πλέον να επικεντρωθεί στην Άλις. Περνούν μερικές μέρες σε ένα εξοχικό σπίτι στην ακτή. Εκεί, ο Τζο συνειδητοποιεί ότι η Άλις θα παραμείνει η μόνη αληθινή του αγάπη για το υπόλοιπο της ζωής του και αποφασίζουν να παντρευτούν. Ο Τσαρλς αργότερα πείθει τον Τζο ότι ο γάμος με την Άλις θα του κατέστρεφε τη ζωή γιατί δεν έχει δικά της χρήματα και το σκάνδαλο ενός διαζυγίου θα κατέστρεφε την καριέρα του, επίσης ότι η Άλις είναι συνηθισμένη σε πλούσιο τρόπο ζωής και θα τον εγκατέλειπε. Ο Τζο γράφει ξανά στη Σούζαν και υπόσχεται να διακόψει με την Άλις, συμφιλιώνονται, ξαναρχίζουν και ολοκληρώνουν τη σχέση τους.

Δύο μήνες αργότερα, ο πατέρας της Σούζαν προσκαλεί τον Τζο για γεύμα στο κλαμπ του και του λέει ότι η Σούζαν είναι έγκυος. Λέει στον Τζο ότι μπορεί να παντρευτεί τη Σούζαν με τη συγκατάθεσή του, υπό την προϋπόθεση ότι θα διακόψει με την Άλις. Του προσφέρει επίσης μια δουλειά στην επιχείρησή του με μισθό 1.000 λιρών ετησίως.

Ο Τζο ανακοινώνει στην Άλις ότι η σχέση τους έχει τελειώσει οριστικά. Την επόμενη μέρα, μαθαίνει ότι το βράδυ, ενώ ήταν μεθυσμένη, η Άλις τράκαρε το αυτοκίνητό της και σκοτώθηκε. Ο Τζο αφήνει τη δουλειά του και πίνει όλη μέρα, καταρρέει στο δρόμο και τελικά τον βρίσκουν δύο φίλοι του. Τους λέει ότι ήταν αυτός που σκότωσε την Άλις και εκείνοι τον διαβεβαιώνουν ότι κανείς δεν τον κατηγορεί για τον θάνατό της. Τους απαντά ότι «αυτό είναι το πρόβλημα» και η ζωή συνεχίζεται για εκείνον και τη Σούζαν.

 Διασκευές 

 Το 1958  το μυθιστόρημα διασκευάστηκε στην ταινία Ο ανεμοστρόβιλος του πάθους, σε σκηνοθεσία Τζακ Κλέιτον με τον Λόρενς Χάρβεϊ στον ρόλο του Τζο Λάμπτον και τη βραβευμένη με Όσκαρ Α' γυναικείου ρόλου ερμηνεία της Σιμόν Σινιορέ. 
 Τον Σεπτέμβριο του 2012, η τηλεόραση του BBC μετέδωσε μια τηλεοπτική ταινία σε δύο μέρη με τον Μάθιου ΜακΝάλτι στον πρωταγωνιστικό ρόλο.

 Παραπομπές 

Κατηγορία:Βρετανικά μυθιστορήματα
Κατηγορία:Μυθιστορήματα που έγιναν ταινίες